Қазақстан Республикасы Өнеркәсіп және құрылыс министрлігінің Құрылыс және тұрғын үй-коммуналдық шаруашылық істері комитеті

Қазақстан Республикасы Өнеркәсіп және құрылыс министрлігінің Құрылыс және тұрғын үй-коммуналдық шаруашылық істері комитеті — сәулет, қала құрылысы және құрылыс қызметі, тұрғын үй қатынастары, коммуналдық шаруашылық, елді мекендер шегінде сумен жабдықтау, жылумен жабдықтау саласында басшылықты жүзеге асыратын Қазақстан Республикасы Өнеркәсіп және құрылыс министрлігінің ведомствосы. Тарихы 1990 жылы 20 желтоқсанда Қазақ КСР Президентінің Жарлығымен Мемлекеттік құрылыс комитеті таратылып, Сәулет және құрылыс жөніндегі мемлекеттік комитет құрылды. 1993 жылы қыркүйекте комитет Құрылыс, тұрғын үй және аумақтарда құрылыс салу министрлiгiне айналды. 1997 жылы наурызда Құрылыс, тұрғын үй және аумақтарда құрылыс салу министрлiгi таратылып, Экономика және сауда министрлігінің құрамына енді. Оның құрамында Құрылыс және сәулет-қала құрылысын бақылау агенттiгi құрылды. Сол жылы қазанда Экономика және сауда министрлігі таратылып, кейбір өкілеттіктері Энергетика, индустрия және сауда министрлiгiне берілді. Жаңадан құрылған министрліктің құрамында Тұрғын үй және құрылыс саясаты жөнiндегi комитет құрылды. 1998 жылы ол Құрылыс iстерi жөнiндегi комитет болып өзгертілді. 2000 жылы комитет Экономика және сауда министрлігінің, 2002 жылы Индустрия және сауда министрлігінің құрамына берілді. 2004 жылы ҚР Индустрия және сауда министрлігінің Құрылыс iстерi жөнiндегi комитетi таратылып, орнына Құрылыс және тұрғын үй-коммуналдық шаруашылық істері комитеті құрылды. 2009 жылы ол ҚР Құрылыс және тұрғын үй-коммуналдық шаруашылық істері агенттігі болып қайта құрылды. 2013 жылы агенттік таратылып, ҚР Өңірлік даму министрлігіне берілді. 2014 жылы ҚР Өңірлік даму министрлігінің Құрылыс және тұрғын үй-коммуналдық шаруашылық істері комитеті мен Жер ресурстарын басқару комитеті біріктіріліп, ҚР Ұлттық экономика министрлігінің Құрылыс, тұрғын үй-коммуналдық шаруашылық істері және жер ресурстарын басқару комитеті болып қайта құрылды. 2016 жылы ол Құрылыс және тұрғын үй-коммуналдық шаруашылық істері комитеті болып өзгертіліп, 2017 жылы ҚР Инвестициялар және даму министрлігінің, 2019 жылы ҚР Индустрия және инфрақұрылымдық даму министрлігінің, 2023 жылы ҚР Өнеркәсіп және құрылыс министрлігінің құрамына берілді. Міндеттері * Сәулет, қала құрылысы және құрылыс қызметі, тұрғын үй қатынастары, коммуналдық шаруашылық жұмыс істеу, елді мекендер шегінде сумен жабдықтау және су бұру (орталықтандырылған жылумен жабдықтау аймағында жылу энергиясын өндіруді жүзеге асыратын қазандықтар мен жылу электр орталықтарынан басқа), жылумен жабдықтау саласындағы, сондай-ақ тұрғын үй құрылысына үлестік қатысу саласындағы мемлекеттік саясатты іске асыру Құрылымы Комитеттің 15 басқармасы бар (2023 жылға): # Құрылыс индустриясы басқармасы # Тұрғын үй және тұрғын үй қатынастары басқармасы # Техникалық реттеу және нормалау басқармасы # Құқықтық қамтамасыз ету басқармасы # Бухгалтерлік есеп және есептілік басқармасы # Кадр және әкімшілік жұмыс басқармасы # Коммуналдық шаруашылық басқармасы # Сумен жабдықтау және су бұру басқармасы # Тұрғын үй құрылысы және тұрғын үй-коммуналдық шаруашылығын экономикалық талдау басқармасы # Тұрғын үй құрылысы және жаңа құрылысқа инженерлік-коммуникациялық инфрақұрылымды дамыту басқармасы # Сәулет, қала құрылысы және қала құрылысы кадастры басқармасы # Құрылыстағы сметалық нормалар басқармасы # Персоналды басқару қызметі # Лицензиялау мен аттестаттауды мониторингілеу және бақылау басқармасы # Мемлекеттік сәулет-құрылыс бақылау басқармасы Қарамағындағы мекемелер * «Жобаларды мемлекеттік ведомстводан тыс сараптау» ШЖҚ РМК ("Мемсараптама" РМК) * «Республикалық мемлекеттік қала құрылысын жоспарлау және кадастр орталығы» ШЖҚ РМК * «Қазақ құрылыс және сәулет ғылыми-зерттеу және жобалау институты» АҚ * «Тұрғын үй-коммуналдық шаруашылығын жаңғырту мен дамытудың қазақстандық орталығы» АҚ Басшылары # Асқар Құлыбаев (1990—1994) # Амалбек Тшанов (1994—1995) # Асқар Құлыбаев (1995—1998) # Шәріпбек Шардарбеков (1998—2002) # Қайсар Омаров (2003—2008) # Серік Нокин (2008—2013) # Владислав Галиев (2013—2014) # Қосман Айтмұхаметов (08—11.2014) # Мархабат Жайымбетов (2015—2021) # Тимур Қарағойшин (2021—2022) # Алмаз Ыдырысов (04—06.2022) # Бақытжан Жүнісбеков (2024 жылдан бастап) Дереккөздер